Kaptein Sabeltann (videospill)

Kaptein Sabeltann er et action-eventyrspill utviklet av Artplant til Microsoft Windows. Det ble presentert for første gang på en pressekonferanse i Oslo den 18. mars 2004 og utgitt den 28. oktober samme året av Pan Vision. Handlingsgangen og settingene i spillet er basert på den animerte langfilmen Kaptein Sabeltann fra 2003.

Spilleren kontrollerer den unge sjørøveren Pinky med piltastene og bruker én tast til å utføre handlinger i spillet, som å klatre, grave eller slåss. Formålet med spillet er å samle inn biter av et kart som leder til Grusomme Gabriels skatt, og det er inndelt i ulike omgivelser hentet fra Kaptein Sabeltann-universet. Spillet bruker de samme stemmeskuespillerne som langfilmen fra 2003 og bruker filmklipp fra denne filmen for å føre historien videre mellom kapitlene. Filmsekvensene bruker QuickTime-formatet, og spillet krever derfor installasjon av denne programvaren.

Spillet hadde i november 2007 solgt over 20 000 kopier. En oppfølger ble utgitt til Microsoft Windows i 2007 under tittelen Kaptein Sabeltann: Grusomme Gabriels forbannelse.

Referanser 

Action-eventyrspill
Kaptein Sabeltann
Videospill fra 2004
Videospill utviklet av Artplant
Windows-spill
Videospill utviklet i Norge